  Анжелика Тихонова корреспондент 27-30 инвожое Удмуртиын Егитъёслэн нуналзылы сӥзем ужрадъёс мынозы. Туэ шулдыръяськон #ЗачётнаяУдмуртия мереткыл (лозунг) улсын ортчоз но быдэс Удмуртие вӧлмоз. Ньыль нунал ӵоже Ижкарын егитъёс понна творчествоя но спортъя пӧртэм площадкаос, урам кино фестиваль, Ижкарын #ПрудНаш фестиваль ужалозы. Со сярысь Удмуртиысь тӧролэн но кивалтэтлэн пресс-службазы ивортэ. Егитъёслэн нуналазы «Зачётная карта Удмуртии» ӵектос ужзэ мытоз. Со улсын интерактивной онлайн-карта кылдытыны малпамын, кудаз егит азьветлӥсьёслэн ӵектосъёссы но малпанъёссы, озьы ик соосты улонэ пыӵатон интыос пыртэмын луозы. Элькунамы ялан мар ке но лэсьтӥське, гуртъёсын азьветлӥсьёс ас кужыменызы улон котырзэс умоято, егитъёс спортэн выро, гужем творчествоя но крезьгуръя ӝытъёс ортчыто. «Зачётная карта» - мыло-кыдо егитъёслы ресурс, кудӥз юрттоз соослы асьсэос но ужъёссы сярысь шара вераны. Ӵектос элькунысь егитъёсты огазеялоз но тунсыкъёсъя огинъёс кылдытоз. Та дыре ик котькуд мылкыд карись ас ӵектосэз сярысь ЗачетнаяУдмуртия.рф сайтын вераны быгатэ 27-тӥ инвожое элькунысьтымы вань ёросъёсын «Игра на равных» ӵектос ужалоз. Егит азьветлӥсьёс, тӧрлык ёзэсъёсын ужасьёс но ужбергатӥсьёс куспын футболъя, баскетболъя яке волейболъя эшлыко пумиськонъёс ортчозы. Ужрад командаен шудон улсын кивалтӥсьёслы но егитъёслы вераськыны луонлык кылдытоз. Ӵошатскон бере вань пыриськисьёс но учкисьёс понна «Диалог на равных» кенешон ортчоз. Валтӥсез шудон Сети-паркын 19 часын ортчоз. Отын Удмуртиысь кивалтэтлэн но егитъёслэн командаоссы баскетболэн шудозы. Со нуналэ ик Удмуртилэн Кун Кенешаз элькунысь егитъёслэн парламентъёссылэн форумзы ортчоз. Отчы 150 егит парламентарийёс люкаськозы. 23-29 инвожое Киров нимо паркысь фан-зонаын Урам киноя фестиваль ужалоз. Отчы вань мылкыд карисьёс дунтэк пыриськыны быгатозы. 28-30 инвожое куасэн бызьылонъя Галина Кулакова нимо огъетын егитъёслэн «Достояние республики» X элькун форумзы ортчоз. Ужрадэ элькунысьтымы 200 адями, 6 федерал спикеръёс, Удмуртиысь 20-лэсь трос спикеръёс пыриськозы. Форум мыло-кыдо егитъёсты люкан, ог-огенызы тодматон но соосты асьсэ но ӵектоссы сярысь пайдалыко вераны дышетон понна ортчытӥське. 29-тӥ инвожое Суредаськон искусствоосъя музейлэн сквераз быдэс нунал ӵоже выль искусствоосъя NovArt2019 фестиваль ортчоз. Отын искусстволэн пӧртэм ӧръёсысьтыз экспертъёслэн лекциоссы, драматургияя лабораторилы йылпумъянъёсъя пьесаосты лыдӟонъёс, интыысь кылбурчиослэн, крезьгурчиослэн возьматонъёссы, шудонъёс, перформансъёс но мукет ужрадъёс мынозы. Фестиваль егитъёслы творчествозэс возьматыны, учкисьёслы – шутэтскыны, мылкыд басьтыны, карлы – туннэ нуналлы искусство удысын югдурез чакланы луонлык сётоз. Со нуналэ ик егитъёслы валтӥсез фестиваль - #ПрудНаш – ортчоз. Тыметлэн ярдурез вазенгес егитъёсты огазеясь инты луиз ини. Отын соос спортэн, творчествоен выро, шутэтско, поръяло. 8 часысен ярдурын йогая занятие, зумбая мастер-класс, Energy радиоен ӵош зарядка ортчозы. Нош ӝытазе праздниклы сӥзем концерт, мода возьматон, пирсын литературая квартирник, буёл фестиваль, диджейёслэн ӵошатсконъёссы луозы. Соку ик катамаранъёсын вожвылъяськонъёс, «Покоряем высоту» бызьылон, «Лето в парках» ӵектослэн фитнес-тренировкаез радъяськозы. Ужрадэз яркыт салют йылпумъялоз. Егитъёслэн нуналзылы сӥзем ужрадъёсын рос-просгес  тодматскыны луоз.  Мер кичӧлтонъёслы но ӵектосъёслы юрттыса, волонтёрствоез, пиналъёслэсь но егитъёслэсь быгатонлыкъёссэс азинтон - «Дышетон» йӧскалык ӵектослэн «Социальная активность» улосвыл ӵектосэзлэн огез валтӥсез ужпумез луэ. Йӧскалык ӵектосъёс улон ӟечлыкез будэтонлы, котькуд адямилы быгатонлыкъёссэ азинтыны луонлыкъёс кылдытыны ӧръямын. Соос 2018-тӥ арын куартолэзь указъёс улсын Россилэн азьмуртэныз Владимир Владимирович Путинэн ӵектэмын вал Тегъёс: Спорт Лулчеберет Ижкар егитъёс Удмуртия Мерлык  